和微之詩二十三首 和朝回與王鍊師遊南山下
作者：白居易
朝代：唐

paragraphs: 藹藹春景餘，峨峨夏雲初。
躞蹀退朝騎，飄颻隨風裾。
晨從四丞相，入拜白玉除。
暮與一道士，出尋青谿居。
吏隱本齊致，朝野孰云殊。
道在有中適，機忘無外虞。
但媿煙霄上，鸞鳳爲吾徒。
又慙雲林間，鷗鶴不我疎。
坐傾數杯酒，臥枕一卷書。
興酣頭兀兀，睡覺心于于。
以此送日月，問師爲何如。